PMIndiaData/PMIndiaSum huggingface dataset:
ரயில்வே துறையில் தொழில்நுட்ப ஒத்துழைப்பு குறித்து இத்தாலியின் எஸ்.பி.ஏ.வான பெர்ரோவி டெல்லோ ஸ்டேட்டோ இதாலியனேவுடன் புரிந்துணர்வு ஒப்பந்தம் குறித்து அமைச்சரவையில் தகவல் சமர்ப்பிப்பு

ரயில்வே துறையில் தொழில்நுட்ப ஒத்துழைப்பு குறித்து இத்தாலி குடியரசின் எஸ்.பி.ஏ.வான பெர்ரோவி டெல்லோ ஸ்டேட்டோ இதாலியனேவுடன் 31 ஜனவரி 2017ல் கையெழுத்திடப்பட்ட புரிந்துணர்வு ஒப்பந்தம் (MoU) குறித்து பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டத்தில் விவரிக்கப்பட்டது. இந்தப் புரிந்துணர்வு ஒப்பந்தம் ரயில்வே துறையில் பாதுகாப்பு, செயல்திறன் மற்றும் லாபகரமான செயல்பாட்டை மேம்படுத்துவதற்கு சமீபத்திய முன்னேற்றங்கள் மற்றும் அறிவைப் பகிர்ந்து கொள்ளவும், கலந்துரையாடவும் இந்திய ரயில்வேக்கு ஒரு தளத்தை அளிக்கிறது.தகவல்களைப் பரிமாறிக் கொள்வது, நிபுணர்களின் கூட்டங்கள், கருத்தரங்குகள், தொழில்நுட்ப பயணங்கள் மற்றும் கூட்டாக ஒப்புக் கொள்ளப்பட்ட ஒத்துழைப்பு, திட்டங்களை செயல்படுத்துதல் ஆகியவற்றையும் இந்தப் புரிந்துணர்வு ஒப்பந்தம் ஊக்குவிக்கும். பரஸ்பர ஆதாயத்துக்காக, ரயில்வே துறையில் பாதுகாப்பு, செயல்திறன் மற்றும் லாபகரமான செயல்பாட்டை ஊக்குவிப்பதற்கு தொழில்நுட்ப ஒத்துழைப்பு செயல்பாடுகளை மேம்படுத்துவது இந்தப் புரிந்துணர்வு ஒப்பந்தத்தின் நோக்கமாகும். பின்வரும் விஷயங்களில் தொழில்நுட்ப ஒத்துழைப்பு இது வழி வகுக்கும் : – a. இந்திய ரயில்வேயின் பாதுகாப்பு அம்சங்களையும், ரயில்கள் இயக்குவதில் பாதுகாப்பை மேம்படுத்துவதற்கான நடைமுறைகளையும் தணிக்கை செய்வது; b. ஒருங்கிணைந்த பாதுகாப்பு நிலை 4 (SIL 4) அளவுக்கான முன்னேற்றம் கண்டுள்ள தொழில்நுட்பத்தின் அடிப்படையிலான பாதுகாப்பு பொருட்கள் மற்றும் முறைமைகளை மதிப்பீடு செய்தல் மற்றும் சான்றளித்தல்; c. முன்னேற்றம் கண்டுள்ள சிக்னல் செய்தல் மற்றும் ரயில் பாதுகாப்பு முறைமைகள் உள்ளிட்ட விஷயங்களில் கவனம் செலுத்தி பயிற்சி அளித்தல் மற்றும் போட்டித்திறனை மேம்படுத்துதல்; d. பராமரிப்பு மற்றும் குறைகளைக் கண்டறிதலில் நவீன போக்குகள்; e. பங்கேற்பாளர்களால் கூட்டாக அடையாளம் காணப்படும் வேறு ஏதாவது விஷயங்கள். பின்னணி :
பிரிட்டன் பிரதமருக்கு நலமடைய வாழ்த்துகளைத் தெரிவித்தார் பிரதமர்

பிரிட்டன் பிரதமர் திரு.போரிஸ் ஜான்சனுக்கு கொரோனா வைரஸ் தொற்று இருப்பது உறுதிசெய்யப்பட்டுள்ளதால், அவர் நலமடைந்து சிறந்த ஆரோக்கியம் பெற பிரதமர் திரு. நரேந்திர மோடி தனது நல்வாழ்த்துகளைத் தெரிவித்துள்ளார். ”அன்பு பிரதமர் போரிஸ் ஜான்சன், நீங்கள் ஒரு போராளி, இந்த சவாலையும் எதிர்கொண்டு மீண்டு வருவீர்கள். நீங்கள் சிறப்பான உடல்நலம் பெற எனது பிராத்தனைகள். பிரிட்டன் ஆரோக்கியத்தை உறுதி செய்ய எனது வாழ்த்துகள்” என்று பிரதமர் கூறியுள்ளார்.
தைனிக் ஜாக்ரன் குழுமத்தின் தலைவர் திரு யோகேந்திர மோகன் குப்தாவின் மறைவுக்கு பிரதமர் இரங்கல்

தைனிக் ஜாக்ரன் குழுமத்தின் தலைவர் திரு யோகேந்திர மோகன் குப்தாவின் மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். “தைனிக் ஜாக்ரன் குழுமத்தின் தலைவர் யோகேந்திர மோகன் குப்தா அவர்களின் மறைவு மிகுந்த வருத்தத்தை அளிக்கிறது. அவரது மறைவு கலை, இலக்கியம் மற்றும் பத்திரிகை உலகிற்கு ஈடுசெய்ய முடியாத இழப்பாகும். இந்த துயரமான நேரத்தில் அவரது குடும்பத்தினருக்கு எனது இரங்கலைத் தெரிவித்துக் கொள்கிறேன். ஓம் சாந்தி,” என்று தமது டிவிட்டர் பக்கத்தில் பிரதமர் தெரிவித்துள்ளார்.
சீனாவில் ஜியாமென் நகரில் நடைபெற்ற பிரிக்ஸ் அலுவல் கவுன்சில் கூட்டத்தில் உரையாடலில் பிரதமர் தெரிவித்த கருத்து (செப்டம்பர் 04, 2017)

மேன்மைக்குரிய தலைவர்களே, புதிய வளர்ச்சி வங்கியின் தலைவர் அவர்களே, பிரிக்ஸ் அலுவல் கவுன்சில் உறுப்பினர்களே பிரிக்ஸ் அலுவல் கவுன்சிலின் இந்தக் கூட்டத்தில் கலந்து கொள்வதில் நான் மகிழ்ச்சி அடைகிறேன். அலுவல் கவுன்சிலில் நீங்கள் ஆற்றும் பணிகள், பிரிக்ஸ் பங்களிப்புத்தன்மையின் தொலைநோக்கு சிந்தனைக்கு நடைமுறை சாத்தியமான வடிவத்தை அளிப்பதில் முக்கிய பங்கு வகிக்கின்றன. நீங்கள் உருவாக்கியுள்ள பங்களிப்பு நிலைகள், பிணைப்புகள் தொடர்புகள் பிரிக்ஸ் அமைப்பின் ஒவ்வொரு நாட்டின் பொருளாதார வளர்ச்சியிலும் சக்தியை ஊட்டும் வகையில் அமைந்துள்ளன. கடந்த ஆண்டு கோவாவில் இதன் கூட்டம் நடைபெற்ற போது, புதிய வளர்ச்சி வங்கி (NDB) மற்றும் பிரிக்ஸ் அலுவல் கவுன்சிலுக்கு இடையே நெருக்கமான ஒத்துழைப்பு இருக்க வேண்டும் என ஆலோசனை தெரிவிக்கப்பட்டது. இப்போது NDB உடன் புரிந்துணர்வு ஒப்பந்தம் (MoU) ஏற்படுவது குறித்து நான் மிகுந்த மகிழ்ச்சி அடைகிறேன். மேன்மைகுரியவர்கள் மற்றும் நண்பர்களே, உலகில் அதிக திறந்த பொருளாதார நாடுகளில் வேகமாக இந்தியா வளர்ச்சி அடைந்து வருகிறது. வெளிநாட்டு நேரடி முதலீடு 40 சதவீதம் அதிகரித்து, முன் எப்போதும் இல்லாத அளவுக்கு முதலீடு வருகை உயர்ந்திருக்கிறது. தொழில் செய்வதற்கு உகந்த நாடு என்பதற்கான உலக வங்கியின் குறியீட்டில் இந்தியா ஏற்றம் கண்டிருக்கிறது. அதேபோல, உலகளவில் போட்டித்தன்மைக்கான குறியீட்டில், கடந்த இரண்டு ஆண்டுகளில் நாங்கள் 32 இடங்கள் முன்னேறி இருக்கிறோம். கடந்த ஜூலை மாதம் அறிமுகம் செய்யப்பட்ட சரக்குகள் மற்றும் சேவைகள் வரி, இதுவரை இல்லாத அளவுக்கு மிகப் பெரிய பொருளாதார சீர்திருத்த நடவடிக்கை ஆகும். ஒரே முயற்சியில் 130 கோடி மக்களுக்கு ஒருங்கிணைந்த சந்தை உருவாக்கப் பட்டுள்ளது. ஸ்டார்ட் அப் இந்தியா, மேக் இன் இந்தியா போன்ற திட்டங்கள் நாட்டின் பொருளாதார அமைப்பை மாற்றி வருகின்றன. இந்தியாவை அறிவுசார்ந்த, தொழில்திறன் ஆதரவு பெற்ற, தொழில்நுட்பத்தால் உந்தப்படும் சமுதாயமாக மாற்றுவதில் அவை உதவி செய்கின்றன. மேன்மைகுரியவர்கள் மற்றும் நண்பர்களே, வர்த்தகம் மற்றும் முதலீட்டை ஊக்குவித்தல், தொழில்திறன் மேம்பாட்டை ஊக்குவித்தல், கட்டமைப்பு வளர்ச்சி, சிறு மற்றும் குறு தொழில் துறை வளர்ச்சி, மின்னணு வணிகம் மற்றும் டிஜிட்டல் பொருளாதாரம் போன்றவற்றில் முன்னுரிமை விஷயங்களுக்குப் பொருந்தும் வகையிலான செயல்பாடுகளை பிரிக்ஸ் அலுவல் கவுன்சில் செய்து வருவதை அறிந்து மிகுந்த மகிழ்ச்சி அடைகிறேன். ஆக்கபூர்வமான பல பரிந்துரைகள் உங்கள் ஆலோசனைக் கூட்டங்கள் மூலம் உருவாகியுள்ளன. பிரிக்ஸ் தகுதிப்படுத்தும் முகமையை உருவாக்குதல், எரிசக்தி ஒத்துழைப்பு, பசுமை நிதி, டிஜிட்டல் பொருளாதாரம் போன்றவற்றில் குறிப்பாக நீங்கள் பணியாற்றி வருகிறீர்கள். இலக்கை நோக்கிய உங்களின் முயற்சிகளுக்கு அரசாங்கங்கள் என்ற முறையில் நாங்கள் முழு ஒத்துழைப்பு அளிப்போம் என கூறி நான் நிறைவு செய்கிறேன். வணிகத்தை மேம்படுத்துவது மற்றும் முதலீட்டு ஒத்துழைப்பு என்ற எங்களின் பொதுவான நோக்கத்தை அடையும் நெருக்கத்தில் எங்களை பிரிக்ஸ் அலுவல் குழு கொண்டு செல்வதையும் நாங்கள் எதிர்பார்த்திருக்கிறோம். நன்றி.
மகாராஷ்டிராவில் பேருந்து விபத்தில் உயிரிழந்தோருக்கு பிரதமர் இரங்கல்

மகாராஷ்டிராவில் ராய்கட் மாவட்டத்தில் பேருந்து விபத்தில் உயிரிழந்தவர்கள் குறித்து பிரதமர் திரு. நரேந்திர மோடி இரங்கல் தெரிவித்துள்ளார். “மகாராஷ்டிர மாநிலம் ராய்கட்டில் பேருந்து விபத்தில் உயிரிழப்பு ஏற்பட்டது குறித்து அறிந்து மிகுந்த வேதனை அடைந்தேன். விபத்தில் உயிரிழந்தவர்களின் குடும்பத்தினருக்கு என் இரங்கல்கள்” என்று பிரதமர் தனது இரங்கல் செய்தியில் குறிப்பிட்டுள்ளார்.
2019-கிரேடாய் இளைஞர் மாநாட்டில் பிரதமர்  உரை

புதுதில்லி தல்கடோரா அரங்கில் இன்று நடைபெற்ற 2019-கிரேடாய் இளைஞர் மாநாட்டில் பிரதமர் திரு நரேந்திர மோடி உரையாற்றினார். தனது உரையின் போது, 2022 – ஆம் ஆண்டிற்குள் வீடற்ற அனைவருக்கும் வீடு வழங்கும் பணி விரைவாக நடைபெற்று வருவதாகக் குறிப்பிட்டார். பிரதமரின் வீட்டு வசதித் திட்டத்தின்கீழ் சுமார் ஒன்றரை கோடி வீடுகள் கட்டப்பட்டு இருப்பதாகவும், இதில் 15 லட்சம் வீடுகள் நகர்ப்புறங்களில் உள்ள ஏழை மக்களுக்காக கட்டப்பட்டது என்றும் அவர் தெரிவித்தார். தற்போதைய மத்திய அரசின் ஆட்சியில் மொத்தப் பணிகளும் வெளிப்படையாக நடைபெறுவதாகவும் அவர் கூறினார். சரியான நோக்கத்துடன், அரசு, கொள்கைகளைக் கட்டமைக்கும் போது அது ஊழலை ஒழித்து சிறந்த பலன்களை அளிப்பதாகவும் பிரதமர் குறிப்பிட்டார். மனை வணிக சீரமைப்பு ஆணையகம், மனை வணிக வளர்ச்சியாளர்களுக்கும், நுகர்வோருக்கும் இடையேயான நம்பிக்கையை வலுப்படுத்தி இருக்கிறது என்றும், இது 28 மாநிலங்களில் செயல்படுகிறது என்றும் அவர் கூறினார். இந்த ஆணையகத்தில் 35,000-க்கும் அதிகமான மனை வணிகத் திட்டங்களும், 27,000 மனை வணிக முகவர்களும் பதிவு செய்துள்ளதாகவும், லட்சக்கணக்கான அடுக்குமாடி குடியிருப்புகள் கட்டப்பட்டிருப்பதாகவும் அவர் தெரிவித்தார். கடந்த நான்காண்டுகளில் எளிதாக வர்த்தகம் செய்வது தொடர்பான தரப்பட்டியலில் ஏற்பட்டுள்ள ஏற்றத்தைக் குறிப்பிட்ட பிரதமர், இந்தியாவில் எளிதாக வர்த்தகம் செய்வதை உறுதிப்படுத்த அரசு பாடுபட்டு வருகிறது என்றார். கட்டுமான அனுமதிகள் உள்ளிட்ட அனைத்து அரசு அனுமதிகளும் முன்பை விட, விரைவாக அளிக்கப்படுவதாக அவர் கூறினார். வீட்டு வசதித் துறைக்கும், வீடு வாங்குவோருக்கும் உதவும் வகையில் அரசு முன்னெடுத்திருக்கும் வரிச் சீர்திருத்தங்கள் பற்றி பிரதமர் எடுத்துரைத்தார். பல்வேறு கட்டுமானப் பணிகளுக்கு சரக்கு மற்றும் சேவை வரி விகிதங்கள் குறைக்கப்பட்டிருப்பதாக அவர் தெரிவித்தார். அண்மையில் தாக்கல் செய்யப்பட்ட நிதிநிலை அறிக்கையில் நடுத்தர வர்க்கத்தினருக்கு அறிவிக்கப்பட்டுள்ள வருமான வரிச் சலுகைகள் பற்றி விவரித்த பிரதமர், இந்த முன்முயற்சிகளின் ஒட்டுமொத்த விளைவு, வீட்டு வசதித் துறைக்கும், வீடு வாங்குபவர்களுக்கும் உதவும் என்றார். சொந்த வீடு வேண்டும் என்ற எளிய குடிமக்களின் கனவுகளை நிறைவேற்றுவதில் கிரேடாய் ஆற்றிவரும் பங்கை பிரதமர் பாராட்டினார். “புதிய இந்தியா” வடிவம் பெறும் இவ்வேளையில் இளைஞர் மாநாடு நடப்பதைக் குறிப்பிட்ட பிரதமர், புதிய இந்தியாவை உருவாக்குவதில் இளைஞர்களுக்கு முக்கியப் பங்கு இருப்பதை விவரித்தார். முன்னதாக, தல்கடோரா அரங்கத்தில் கிரேடாய் அமைப்பு ஏற்பாடு செய்திருந்த கண்காட்சியை பிரதமர் பார்வையிட்டார்.
டோக்கியோ ஒலிம்பிக் 2020-ல் பேட்மிண்டனில் வெண்கலப் பதக்கத்தை வென்றதற்காக பி வி சிந்துவுக்கு பிரதமர் வாழ்த்து

டோக்கியோ ஒலிம்பிக் 2020-ல் பேட்மிண்டனில் வெண்கலப் பதக்கத்தை வென்றதற்காக பி வி சிந்துவுக்கு பிரதமர் திரு நரேந்திர மோடி வாழ்த்து தெரிவித்துள்ளார். சிந்து இந்தியாவின் பெருமை என்றும் மிகச்சிறந்த ஒலிம்பிக் வீராங்கனைகளில் அவரும் ஒருவர் என்றும் பிரதமர் கூறினார். இது குறித்து தமது டிவிட்டர் பக்கத்தில் பதிவிட்டுள்ள பிரதமர், "பி வி சிந்துவின் மிகச்சிறந்த செயல்பாட்டால் நம் அனைவருக்கும் மகிழ்ச்சி. டோக்கியோ ஒலிம்பிக் 2020-ல் வெண்கலம் வென்றதற்காக அவருக்கு வாழ்த்துகள். அவர் இந்தியாவின் பெருமை மற்றும் மிகச்சிறந்த ஒலிம்பிக் வீராங்கனைகளில் ஒருவர்," என்று பிரதமர் கூறியுள்ளார்.
சார்க் தலைவர்களுடன் பிரதமர் நாளை கலந்துரையாடுகிறார்

கொவிட்-19 தொற்று பரவாமல் தடுக்கும் நடவடிக்கைகள் குறித்து சார்க் நாடுகளின் தலைவர்களுடன், பிரதமர் திரு நரேந்திர மோடி நாளை (15.03.2020) மாலை ஐந்து மணி அளவில் காணொலி மூலம் கலந்துரையாடுவார். பிராந்தியத்தில் கொவிட் -19 தொற்று பரவாமல் தடுக்க பொதுவான, வலுவான உத்தி ஒன்றை வகுப்பது தொடர்பாக அனைத்து சார்க் நாடுகளுடன் காணொலி மூலம் அவர் இந்தியாவின் சார்பில் கலந்துரையாடுவார். —
உலக வானொலி தினத்தை முன்னிட்டு பிரதமர் வாழ்த்து

உலக வானொலி தினத்தை முன்னிட்டு அனைத்து வானொலி ரசிகர்களுக்கும் உலகெங்கும் உள்ள வானொலிகளில் பணிபுரிபவர்களுக்கும் பிரதமர் திரு. நரேந்திர மோடி வாழ்த்து தெரிவித்துள்ளார். “அனைவருக்கும் உலக வானொலி தின வாழ்த்துகள். அனைத்து வானொலி ரசிகர்களுக்கும் வானொலியை என்றும் துடிப்புடன் செயல்பட கூடிய ஊடகமாக வைத்துக்கொண்டிருக்கும் வானொலி பணியாளர்களுக்கும் எனது வாழ்த்துகள் நாம் மற்றவர்களுடன் உரையாடவும், கற்றுக்கொள்ளவும் தொடர்புகொள்ளவும் வானொலி அற்புதமான வழி. எனது “மன் கீ பாத்” (மனதின் குரல்) நிகழ்ச்சி இந்தியாவின் அனைத்து பகுதி மக்களிடமும் என்னை கொண்டு சேர்த்தது. அனைத்து “மன் கீ பாத்” (மனதின் குரல்) நிகழ்ச்சிகளையும் narendramodi.in/mann-ki-baat என்ற இணைய தளத்தில் கேட்கலாம்” என்று தனது செய்தியில் பிரதமர் குறிப்பிட்டுள்ளார்.
தற்போது நடைபெறும் நாடாளுமன்றக் கூட்டத்தொடர் வரும் புதிய பத்தாண்டில் நாட்டின் ஒளிமயமான எதிர்காலத்திற்கு வலுவான அடித்தளத்தை அமைக்க வேண்டும் என்று பிரதமர் கூறியுள்ளார்

தற்போது நடைபெறும் நாடாளுமன்றக் கூட்டத்தொடர் வரும் புதிய பத்தாண்டில் நாட்டின் ஒளிமயமான எதிர்காலத்திற்கு வலுவான அடித்தளத்தை அமைக்க வேண்டும் என்று பிரதமர் திரு.நரேந்திர மோடி கூறியுள்ளார். நாடாளுமன்ற பட்ஜெட் கூட்டத்தொடர் தொடங்குவதற்கு முன்னதாக இன்று செய்தியாளர்களிடம் பிரதமர் அளிக்கும் மரபு சார்ந்த செய்தியில், நாட்டின் பொருளாதாரப் பிரச்சினைகள் குறித்தும், தற்போதைய உலகப் பொருளாதார நிலைமையில் இந்தியா எந்த அளவுக்கு அதிகபட்சப் பயனை அடைய முடியும் என்பது குறித்தும் விரிவான விவாதங்கள் அவசியம் என்று பிரதமர் கூறினார். “இந்தக் கூட்டத்தொடரில் பொருளாதாரப் பிரச்சினைகளுக்கு நாம் அதிக கவனம் செலுத்த வேண்டும், தற்போதுள்ள உலகப் பொருளாதார நிலைமையில் இந்தியா எந்த அளவுக்கு அதிகபட்ச பயனை அடைய முடியும் எனக் காண வேண்டும், நாட்டின் பொருளாதாரத்தை எவ்வாறு முன்னெடுத்துச் செல்ல முடியும் என்றும் ஆராய வேண்டும்”. நாடாளுமன்றத்தின் இரு அவைகளிலும் செறிவான விவாதங்கள் அவசியம் என்று கூறிய பிரதமர், மக்களுக்கு அதிகாரம் அளிப்பதிலும் கவனம் செலுத்த வேண்டும் என்றார். “நமது அரசு, வாய்ப்புகள் குறைந்தப் பிரிவினர் மற்றும் பெண்களுக்கு அதிகாரம் அளிப்பதற்கு முயற்சி எடுக்கும் என்பது தெரிந்த விஷயம். இந்தப் பத்தாண்டிலும் இந்த திசையை நோக்கி நமது பணியைத் தொடருவோம். நாடாளுமன்ற இரு அவைகளும் பொருளாதாரப் பிரச்சினைகள் மற்றும் மக்களுக்கு அதிகாரமளித்தல் குறித்து சிறப்பான விவாதங்களை நடத்த வேண்டும் என நான் விரும்புகிறேன். இந்த விவாதங்கள் அனைவருக்கும் தெளிவூட்டக்கூடியதாகவும், வளம் சேர்ப்பதாகவும் இருக்கும் என்று நான் நம்புகிறேன்,” என்று அவர் கூறினார்.
வாரணாசியில் நடைபெற்ற கொவிட் தடுப்பு மருந்து வழங்குதல் நிகழ்ச்சியில் பயனாளிகள் மற்றும் தடுப்பூசி போடுபவர்களிடம் பிரதமர் உரையாடினார்

வாரணாசியில் இன்று நடைபெற்ற கொவிட் தடுப்பு மருந்து வழங்குதல் நிகழ்ச்சியில் பயனாளிகள் மற்றும் தடுப்பூசி போடுபவர்களிடம் பிரதமர் திரு நரேந்திர மோடி காணொலி மூலம் உரையாடினார். பெனாரசின் மக்கள், தடுப்பு மருந்து வழங்குதலில் ஈடுபட்டுள்ள அனைத்து மருத்துவர்கள், மருத்துவ பணியாளர்கள், துணை மருத்துவ பணியாளர்கள் மற்றும் சுகாதார பணியாளர்களுக்கு பிரதமர் தமது வாழ்த்துகளை தெரிவித்தார். கொவிட் காரணமாக மக்களை தம்மால் நேரில் சந்திக்க முடியவில்லை என்று அவர் வருத்தம் தெரிவித்தார். உலகின் மிகப்பெரிய தடுப்பு மருந்து வழங்குதல் திட்டம் நமது நாட்டில் தற்போது நடைபெற்று வருவதாக அவர் கூறினார். முதல் இரு கட்டங்களில் 30 கோடி மக்களுக்கு தடுப்பு மருந்து வழங்கப்படும் என்றும், சொந்தமாக தடுப்பு மருந்து தயாரிக்கும் திறன் இந்தியாவுக்கு இன்றைக்கு உள்ளதாகவும் அவர் கூறினார். நாட்டின் ஒவ்வொரு மூலைக்கும் தடுப்பூசியை விரைந்து எடுத்து செல்வதற்கான முயற்சிகள் தற்போது மேற்கொள்ளப்பட்டு வருகின்றன. உலகின் இந்த மிகப்பெரிய தேவையில் இந்தியா தற்சார்படைந்துள்ளதோடு, பல நாடுகளுக்கும் உதவி வருகிறது. கடந்த ஆறு வருடங்களில் பெனாரஸ் மற்றும் அதை சுற்றியுள்ள பகுதிகளில் சுகாதார உள்கட்டமைப்பு மேம்பட்டுள்ளதாகவும், கொரோனா காலகட்டத்தில் ஒட்டுமொத்த பூர்வாஞ்சல் பகுதிக்கும் இது உதவியதாகவும் பிரதமர் தெரிவித்தார். தடுப்பு மருந்து வழங்குதல் பெனாரசில் வேகமெடுத்து வருவதாகவும், 20,000-க்கும் அதிகமான சுகாதார பணியாளர்களுக்கு பெனாரசில் தடுப்பு மருந்து வழங்கப்படும் என்றும் அவர் கூறினார். இதற்காக 15 தடுப்பு மருந்து வழங்குதல் மையங்கள் அமைக்கப்பட்டுள்ளன. இந்த ஏற்பாடுகளுக்காக உத்தரப் பிரதேச முதல்வர் மற்றும் அவரது சகாக்களை பிரதமர் பாராட்டினார். தடுப்பு மருந்து வழங்கலுக்கான ஏற்பாடுகள் குறித்தும், ஏதேனும் சிக்கல்கள் உள்ளனவா என்பது குறித்தும் அறிந்து கொள்வது தான் இன்றைய உரையாடலின் நோக்கம் என்று அவர் கூறினார். தடுப்பு மருந்து வழங்கல் நடவடிக்கைகள் குறித்து மக்களிடம் அவர் பேசினார். வாரணாசியில் இருந்து வெளிப்படும் கருத்துகள் இதர பகுதிகளின் நிலைமையையும் புரிந்து கொள்ள உதவும் என்றும் அவர் கூறினார். செவிலியர்கள், மருத்துவ பணியாளர்கள், மருத்துவர்கள் மற்றும் ஆய்வக பணியாளர்களிடம் உரையாடிய பிரதமர், நாட்டின் நன்றியை அவர்களுக்கு தெரிவித்தார். விஞ்ஞானிகளின் சிறப்பான அர்ப்பணிப்பையும் அவர் பாராட்டினார். தூய்மை குறித்த விழிப்புணர்வை உருவாக்கிய தூய்மை இந்தியா திட்டத்தின் காரணமாக பெருந்தொற்றை எதிர்கொள்ள நாடு தயாராக இருந்ததாக பிரதமர் தெரிவித்தார். கொரோனா வீரர்களை அவர்களின் சிறப்பாக பணிகளுக்காகவும் தடுப்பு மருந்து வழங்கலுக்காகவும் பிரதமர் பாராட்டினார்.
ரியாத்தில் உள்ள எல் அண்ட் டி நிறுவனத் தொழிலாளர்களின் குடியிருப்பை பிரதமர் பார்வையிட்டார்.

ரியாத்தில் அமைந்துள்ள எல் அண்ட் டி நிறுவன ஊழியர்களின் குடியிருப்புகளை பிரதமர் திரு நரேந்திர மோடி அவர்கள் பார்வையிட்டார். ரியாத் நகரில் மெட்ரோ கட்டுமானப் பணிகளில் ஈடுபட்டிருக்கும் நிறுவனங்களில் எல் அன்ட் டியும் ஒன்று. அந்நிகழ்ச்சியில் பேசிய பிரதமர், அந்த திட்டத்துக்கு அவர்கள் பங்களிப்பை குறிப்பிட்டு, “உங்களின கடின உழைப்பே என்னை இங்கே அழைத்து வந்துள்ளது” என்று குறிப்பிட்டார். வெளிநாடுகளில் இந்தியர்கள் ஆற்றும் பணி, இந்தியாவுக்கு வருவயை பெருக்குவதோடு, நற்பெயரையும் ஈட்டித் தருவதாக பிரதமர் குறிப்பிட்டார். உலகின் பல பகுதிகளில் பல்வேறு திட்டங்களை வெற்றிகரமாக நிறைவேற்றியதற்காக, இந்தியர்கள் அன்போடு நினைவுகூரப் படுகிறார்கள் என்று பிரதமர் குறிப்பிட்டார். வருங்காலத்தில், கட்டி முடிக்கப்பட்ட ரியாத் மெட்ரோவும், இந்தியர்களின் நினைவலைகளோடு இருக்கும் என்றார் பிரதமர். வெளிநாடுகளில் வாழும் இந்தியர்கள் குறித்து, அவர்களின் உறவினர்கள் அவருக்கு எழுதும் கடிதங்கள் மூலமாக தெரிந்து கொள்வதாக பிரதமர் குறிப்பிட்டார். அக்கடிதங்கள் மூலமாக அவர்களின் இன்ப துன்பங்களை பகிர்ந்து கொள்வதாக பிரதமர் தெரிவித்தார். “நான் உங்கள் குடும்பத்தில் ஒருவனாகவே உணருகிறேன்” என்றார் பிரதமர். வெளிநாடுகளில் பணியாற்றும் இந்தியர்களுக்காக மத்திய அரசின் “ஈ மைக்ரேட்” என்ற திட்டம் அறிமுகப்படுத்தப்பட்டுள்ளதாக பிரதமர் குறிப்பிட்டார். “தொழிலாளர் ஆதார வள மையங்கள்” மேலும் பல உருவாக்கப்படும் என்ற பிரதமர், இதற்காக செயல்படுத்தப்படும் “மதத்” என்ற இணையதளம் மூலமாக மத்திய அரசை உடனடியாக தொடர்பு கொள்ள முடியும் என்றார். உலகிற்கு தேவைப்படும் மனித வளங்களை வழங்கும் நிலையில் இந்தியா இருப்பதாக பிரதமர் குறிப்பிட்டார் பிரதமரின் வருகைக்காக கூடியிருந்த ஆயிரத்துக்கும் மேற்பட்ட தொழிலாளர்கள் பிரதமர் உரையாற்றுகையில் பல முறை கரகோஷம் எழுப்பி உற்சாகமாக வரவேற்றனர். பின்னர், அத்தொழிலாளர்களுடன் பிரதமர் சிற்றுண்டி அருந்தினார்.
“கனடாவின் சனாதன் மந்திர் கலாச்சார மையத்தில் நடந்த விழாவில் பிரதமர் உரை”

பிரதமர் திரு நரேந்திர மோடி, கனடாவின் சனாதன் மந்திர் கலாச்சார மையம் சார்பில் சர்தார் வல்லபாய் படேல் சிலை திறப்பு விழாவில் மெய்நிகர் முறையில் உரையாற்றினார். அவர் பேசுகையில், விடுதலைப் பெருவிழா மற்றும் குஜராத் தின வாழ்த்துக்களை தெரிவித்துக் கொண்டார். மேலும், கனடா பயணத்தின்போது, சனாதன் மந்திர் செல்கையில் ஏற்பட்ட நேர்மறை அனுபவம் குறித்தும், குறிப்பாக 2015 பயணத்தின் போது இந்திய மக்கள் வெளிப்படுத்திய அன்பையும் நேசத்தையும் அவர் நினைவு கூர்ந்தார். சர்தார் வல்லபாய் படேலின் இந்த சிலை நமது கலாச்சார மாண்புகளை வலுப்படுத்துவதோடு இருநாட்டு உறவின் சின்னமாக விளங்குகிறது என்றும் தெரிவித்தார். வெளி நாடு வாழ் இந்தியர்களிடையே உள்ள இந்திய நெறிமுறைகள் மற்றும் விழுமியங்களின் ஆழம் குறித்து விளக்கிய பிரதமர், இந்தியர்கள் உலகில் எங்கு வேண்டுமானாலும், எத்தனை தலைமுறைகள் வேண்டுமானாலும் வாழலாம், ஆனால் அவர்களின் இந்தியத்தன்மையும் இந்தியா மீதான விசுவாசமும் குறையாது என்றார். இந்தியர்கள் தாங்கள் வாழும் நாட்டிற்கு முழு அர்ப்பணிப்புடனும் ஒருமைப்பாட்டு உணர்வுடனும் பணியாற்றுவதோடு ஜனநாயக மாண்புகளையும் கடமை உணர்வையும் பின்பற்றுபவர்கள் என்றும் பிரதமர் குறிப்பிட்டார். தொடர்ந்து பேசிய பிரதமர், இந்தியா ஒரு தேசம் மட்டுமல்ல, அது ஒரு கருத்துருவாக்கம், ஒரு கலாச்சாரமும் கூட என்று தெரிவித்ததுடன் யாதும் ஊரே யாவரும் கேளிர் என்ற பொருள்படும் 'வசுதெய்வகக் குடும்பகம்' பற்றிப் பேசும் அந்த உயர்ந்த சிந்தனைதான் இந்தியா. இந்தியா பிறரது வீழ்ச்சியில் தனது உயர்வை கனவு காணும் நாடு அல்ல என்றும் அவர் தெளிவுபடுத்தினார். கனடா அல்லது வேறு எந்த நாடாக இருப்பினும் சனாதன மந்திர்அந்தந்த நாடுகளின் மதிப்பீட்டை உயர்த்தும் விதமாகவே அமையும் என்றார் பிரதமர். இந்திய சுதந்திரத்தின் அமிர்தப் பெருவிழா கொண்டாட்டங்கள் இந்தியாவை இன்னும் நெருக்கமாகப் புரிந்துகொள்ள கனடா மக்களுக்கு வாய்ப்பளிக்கும் என்று நான் நம்புகிறேன் என்று குறிப்பிட்டார். சர்தார் படேலின் சிலை மற்றும் அது அமைந்துள்ள இடம் புதிய இந்தியாவை பறை சாற்றும் விதமாக இருப்பதை குறிப்பிட்ட பிரதமர், சுதந்திரப் போராட்ட வீரர்கள் நவீன மற்றும் வளர்ச்சிப் பாதையில் செல்லும் இந்தியாவை சிந்தனைப் போக்கு, தத்துவம் மற்றும் அதன் வேர்களுடன் ஆழமாக இணைந்திருக்கும் இந்தியாவை கனவு கண்டதாகவும் கூறினார். அதனால்தான் சுதந்திரம் பெற்றதும் பல்லாயிரம் ஆண்டுகள் பழமையான நமது பாரம்பரியத்தை கட்டிக்காக்கும் விதமாக சோம்நாத் கோவிலை சர்தார் படேல் புனரமைத்தார் என்றார் பிரதமர். இன்று, சுதந்திரத்தின் அமிர்த பெருவிழாவின் போது, சர்தார் படேலின் கனவான புதிய இந்தியாவை உருவாக்கும் உறுதிமொழிக்கு நம்மையே அர்ப்பணித்துக் கொள்கிறோம், அதில் 'ஒற்றுமை சிலை' ஒரு முக்கிய உத்வேகமாக உள்ளது" என்று பிரதமர் வலியுறுத்தினார். மேலும், சனாதன் மந்திர் கலாச்சார மையத்தில் உள்ள 'ஒற்றுமை சிலை'யின் பிரதி என்பது இந்தியாவின் அமிர்த உறுதிமொழிகள் இந்திய எல்லைகளுக்குள் மட்டுப்படுத்தப்படாமல், உலகம் முழுவதும் பரவி உலகை இணைக்கிறது என்றார். சுயசார்பு பாரதம் பற்றி பேசும்போது, உலகின் முன்னேற்றத்திற்கான புதிய வாய்ப்புகளைத் திறப்பது பற்றி பேசுகிறோம் என்றார். அதேபோல், யோகாவின் பிரச்சாரத்தில், அனைவரும் நோயற்றவர்கள் என்ற உணர்வு இயல்பாகவே உள்ளது. நிலையான வளர்ச்சி மற்றும் பருவநிலை மாற்றம் போன்ற விஷயங்களில், இந்தியா முழு மனிதகுலத்தையும் பிரதிநிதித்துவப்படுத்துகிறது. “நமது கடின உழைப்பு நமக்கானது மட்டுமல்ல. ஒட்டுமொத்த மனிதகுலத்தின் நலனும், இந்தியாவின் முன்னேற்றத்துடன் இணைக்கப்பட்டுள்ளது," என்றார்.
காந்திநகரில் நாளை ஆப்பிரிக்க வளர்ச்சி வங்கியின் வருடாந்தர கூட்டத்தில்  பங்கேற்கிறார். பிரதமர் இன்று குஜராத்திற்கு பயணம் மேற்கொள்கிறார்.

பிரதமர் திரு. நரேந்திர மோடி இன்று குஜராத்திற்கு இரண்டு நாள் பயணமாக செல்ல உள்ளார். இன்று கட்ச்சில், பல்வேறு வளர்ச்சி திட்டங்களை அடிக்கல் நாட்டி, துவக்கி வைக்க உள்ளார். மே 23, செவ்வாய்க் கிழமை காந்திநகரில் நடைபெற உள்ள ஆப்பிரிக்க வளர்ச்சி வங்கியின் வருடாந்தர கூட்டத்தில் பிரதமர் பங்கேற்பார். நேற்று, பிரதமர் தனது டுவிட்டர் பக்கத்தில், தான் குஜராத்திற்கு மேற்கொள்ள உள்ள இரண்டு நாள் பயண விவரங்களை தொடர் பதிவுகள் மூலம் அறிவித்து இருந்தார். “நாளை, நான் குஜராத்திற்கு இரண்டு நாள் பயணம் மேற்கொள்ள உள்ளேன். அப்போது கட்ச் மற்றும் காந்தி நகரில் நடைபெற உள்ள நிகழ்ச்சிகளில் பங்கேற்க உள்ளேன்.” “கண்டலா துறைமுகத்தின் பல்வேறு திட்டங்களுக்கு அடிக்கல் நாட்டி, துவக்கி வைக்க உள்ளேன். காந்திதாம் பொது கூட்டத்தில் உரையாற்ற உள்ளேன்.” “பாச்சாவோவில் உள்ள நீரேற்று நிலையத்தை துவக்கி வைத்து, பொது கூட்டத்தில் பங்கேற்க உள்ளேன். இதனை http://nm4.in/dnldapp பயன்படுத்தி உங்கள் கைப்பேசியில் பார்க்கலாம்”. “எனது இதயத்தில் கட்ச்சிற்கு என தனி ஒரு சிறப்பு இடம் உண்டு. இந்த இடத்தில் சிறந்த மக்களும், மீண்டெழும் சக்தியும் உள்ளது. “2001 நிலநடுக்கத்தில், யாரும் எண்ணி பார்க்க முடியாத அளவில் சேதம் அடைந்த கட்ச், தற்போது இந்தியாவில் விரைவாக வளர்ந்து வரும் மாவட்டங்களில் ஒன்று.” “செவ்வாய்க் கிழமை, காந்திநகரில் நடைபெற உள்ள @AfDB_Group கூட்டத்தின் துவக்க விழாவில் பங்கேற்க உள்ளேன்.” “@AfDB_Group தனது வருடாந்தர கூட்டத்திற்கு, ‘ஆப்பிரிக்காவில் வளம் உருவாக்கும் வகையில் வேளாண் துறையில் உருமாற்றம்’ என்ற பொருத்தமான தலைப்பை தேர்ந்தெடுத்துள்ளது.” “@AfDB_Group வருடாந்தர கூட்டத்தின் போது, #AfDBAM2017 பங்கேற்க உள்ள சிறப்பு பிரமுகர்களை நான் சந்திக்க உள்ளேன்” என்று பிரதமர் தனது டுவிட்டர் பக்கத்தில் தெரிவித்துள்ளார்.
உலக சுகாதார அமைப்பின் தலைமை இயக்குநர் டாக்டர் டெட்ரோஸ் கெப்ரேயசஸுடன் பிரதமர் சந்திப்பு

குஜராத் மாநிலம் ஜாம்நகரில் உலக சுகாதார அமைப்பின் தலைமை இயக்குநர் டாக்டர் டெட்ரோஸ் கெப்ரேயசஸை பிரதமர் திரு. நரேந்திர மோடி இன்று சந்தித்தார். முன்னதாக, உலக சுகாதார அமைப்பின் பாரம்பரிய மருத்துவத்திற்கான உலகளாவிய மையத்தின் திறப்பு விழாவில் இரு தலைவர்களும் சந்தித்தனர். இது குறித்து பிரதமர் தமது டுவிட்டரில் கூறியிருப்பதாவது: " டாக்டர் டெட்ரோஸை சந்தித்து சுகாதாரத் துறையை மேலும் வலுப்படுத்துவது பற்றி உரையாடுவதில் எப்பொழுதும் மகிழ்ச்சி. அவர் தமது வாழ்க்கையில் இந்திய ஆசிரியர்களின் பங்கினை எப்போதும் போற்றுகிறார். இன்று, அவர் தமது குஜராத்தி மொழி திறமைகளுக்காகவும் நிறைய பாராட்டுகளைப் பெற்றார்!”
பிரிக்ஸ் யூ-17 கால்பந்து கோப்பையை பிரதமர் வெளியிட்டார்

புது தில்லியில் நடைபெற உள்ள பிரிக்ஸ் யூ-17 கால்பந்து போட்டிக்கான கோப்பையை பிரதமர் திரு. நரேந்திர மோடி இன்று வெளியிட்டார். மத்திய இளைஞர் நலம் மற்றும் விளையாட்டுத்துறை இணை அமைச்சர் (தனிப்பொறுப்பு) திரு. விஜய் கோயல், அகில இந்திய கால்பந்து சம்மேளனத்தின் தலைவர் திரு. பிரபுல் படேல் ஆகியோர் இந்த நிகழ்ச்சியில் பங்கேற்றனர். பிரிக்ஸ் நாடுகளின் தூதர்களும் நிகழ்ச்சியில் பங்கேற்றனர்.
பாரத் சேவாஷ்ரம் சங்கம் நூற்றாண்டு விழாவில் பிரதமர் ஆற்றிய உரை (காணொலி காட்சி மூலமாக)

இன்று பிரதமர் திரு.நரேந்திர மோடி அவர்கள், காணொலி காட்சி மூலம் பாரத் சேவாஷ்ரம் சங்கம் நூற்றாண்டு விழா கொண்டாட்டத்தில் உரையாற்றினார். இந்நிகழ்ச்சி ஷில்லாங்கில் ஏற்பாடு செய்யப்பட்டு இருந்தது. இந்நிகழ்ச்சிக்கு பிரதமரை வரவேற்று பேசிய பாரத் சேவாஷ்ரம் சங்கத்தின் பொதுச் செயலாளர், ஸ்ரீமத் சுவாமி பிஸ்வத்மானந்தா ஜி மகராஜ், இந்தியாவின் புகழ்மிக்க ஆன்மிகம் மற்று சேவை பராம்பரியங்கள் குறித்து பேசினார். கூடியிருந்தவர்களிடையே பேசிய பிரதமர், குஜராத்தில் தாம் பாரத் சேவாஷ்ரம் சங்கத்துடன் இணைந்து பணியாற்றியதை நினைவு கூர்ந்தார். இந்நிகழ்ச்சியையொட்டி, பாரத் சேவாஷ்ரம் சங்கத்திற்கு தனது வாழ்த்துகளை தெரிவித்த அவர், சேவை மற்றும் உழைப்பு ஆகிய பண்புகளை சங்கம் ஒருங்கே கொண்டுள்ளதாக தெரிவித்தார். அவர், இச்சங்கத்தின் பணிகள் வட-கிழக்கு பகுதிகளில், குறிப்பாக பேரழிவு காலகட்டத்தில், பாராட்டுக்குரியது என்றார். வேதங்களில் விவரித்தவாறு, ஏழைகள் மற்றும் தேவையுற்றோருக்கு பணியாற்றுவதன் முக்கியத்துவத்தை பிரதமர் எடுத்துரைத்தார். அவர், பாரத் சேவாஷ்ரம் சங்கத்தின் நிறுவனர் சுவாமி பிரணவானந்தா, நூறாண்டுகளுக்கு முன்பாகவே சமூக நீதி குறித்து பேசியுள்ளார் என்றும், அதற்காகவே இச்சங்கத்தினை தோற்றுவித்தார் என்றும் தெரிவித்தார். பிரதமர், சமீபகாலங்களில், “சேவை” மற்றும் “ஆன்மிகம்” ஆகியவை இரண்டும் வெவ்வேறானவை என்ற ஒரு மாயை உருவாக்கப்பட்டு வருவதாக தெரிவித்தார். பாரத் சேவாஷ்ரம் சங்கம் இந்த மாயையை தனது பணியின் மூலம் உடைத்தெறிந்துள்ளதாக அவர் தெரிவித்தார். சுவாமி பிரணவானந்தா ‘பக்தி’, ‘சக்தி’ மற்றும் ‘மக்கள் சக்தி’ ஆகியவை மூலம் சமூக வளர்ச்சியை அடைந்துள்ளார் என பிரதமர் தெரிவித்தார். பிரதமர், குறிப்பாக வடகிழக்கு இந்தியாவில் பாரத் சேவாஷ்ரம் சங்கம், “ஸ்வச்சாக்ரஹ்”-சுத்தம் குறித்த பணியை மேற்கொள்ள வேண்டும் என வலியுறுத்தினார். அரசு வடகிழக்கை வளர்ச்சியடைய செய்ய உறுதிபூண்டுள்ளதை குறித்து பேசிய அவர், தெற்காசியாவின் நுழைவாயிலாக வடகிழக்கு பகுதியை உருவாக்கும் வகையில், இணைப்பு மற்றும் உள்கட்டமைப்பு மீது கவனம் செலுத்தப்படுவதாக கூறினார். இந்நிகழ்ச்சியில், குஜராத்தில் பிரதமருடன் பணியாற்றியவரும், பிரதமர் தனது உரையில் குறிப்பிட்டவருமான ஸ்ரீமத் சுவாமி அம்பாரீஷனந்தா ஜி மகராஜ் நன்றியுரை நிகழ்த்தினார்.